Tomáš, Erik, poslanec NR SR (2022-02-11):
Vy sa naozaj nehanbíte?! Vám to ani nie je ani trochu trápne?! Vy zo SME RODINA, ani trochu vám nie je trápne, čo teraz robíte?! Vy takto bezostyšne sa idete vysmiať ľuďom do tváre?! To si fakt myslíte, že predložením tejto verzie ústavy plníte sľub? Neplníte sľub! Táto novela ústavy nie je ničím iným len obyčajným podrazom na ľuďoch a vysmiatím sa ľuďom do tváre. Napľutím ľuďom do očí. Ja žasnem, že si myslíte asi o Slovákoch, že oni nevedia narátať do troch. Sľubovali ste, že predložíte novelu ústavy, ktorá v tomto volebnom období umožní občanom referendum o predčasných voľbách. A vy navrhujete, aby takáto možnosť bola až v roku 2024, teda až v tom ďalšom volebnom období. A to len preto, lebo váš Boris Kollár je OĽANO pozitívny, ako sa sám pochválil na sneme OĽANO. Urobil si test a on je OĽANO pozitívny. Všetci tu majú covid, ale vy máte nejakú zvláštnu diagnózu, SME RODINA. Toto je niečo neskutočné, hanba vám, hanba vám! A samozrejme, nielen SME RODINA, ale celému vládnemu valcu, celému, pretože, samozrejme, to nie je len o SME RODINA. Chcem vám teda pripomenúť, že 600-tisíc ľudí sa podpísalo pod referendum za predčasné voľby, ale oni chceli referendum v tomto volebnom období, nie až v tom ďalšom, čo je úplne jasné. A je mi ľúto, páni kolegovia zo SME RODINA, že neakceptujete ani nasledujúce fakty. Prieskum AKO v novembri minulého roka konštatoval, že až 63 % občanov, teda takmer dve tretiny, si želajú referendum o predčasných voľbách. A poviem vám, že voliči hnutia SME RODINA 62 %, čiže tiež takmer dve tretiny, čiže ešte idete aj proti vlastným voličom, vlastnému väčšinovému názoru voličov hnutia SME RODINA, a to je už naozaj smutné a chcem, aby si to vaši voliči všimli. Oháňate sa nejakou retroaktivitou, to je ale tak smiešne, to nie je nič iné len snaha prekryť práve ten kolosálny podraz, ktorý touto verziou novely ústavy idete páchať. Ja sa k tej retroaktivite veľmi rád vrátim, ale najprv poviem a chcem vám pripomenúť, že trikrát v histórii si už slovenský parlament a poslanci skrátili volebné obdobie a nikto vtedy nenamietal, nikto nehovoril o nejakej retroaktivite, nikto nehovoril o rozpore s ústavou. Médiá hlavného prúdu začali v poslednej dobe vytvárať akýsi obraz, že sa tu vytvára nejaký nacionalisticko-ľavicový blok proti tým dobrým demokratickým silám. No tak sa poďme pozrieť na tie dobré demokratické sily, na tých dobrých, veľkých demokratov, pre ktorých ešte v minulosti bolo referendum tou najvyššou formou priamej demokracie. Demokrat č. 1 Boris Kollár. V júli, keď Ústavný súd rozhodol a dal stopku referendu o predčasných voľbách, zároveň ten istý Ústavný súd konštatoval, že stačí zmeniť ústavu a referendum o predčasných voľbách sa konať môže, tak demokrat č. 1 Boris Kollár povedal toto: „Referendum je najvyššia forma demokracie a ľudia by mali mať možnosť vyjadriť sa v referende. Jediná možnosť, ako naplniť to, aby ľudia sa mohli vyjadriť v referende, či skrátia volebné obdobie, je zmena zákona v parlamente. Som presvedčený, že ľudia túto možnosť musia dostať.“ Opakujem: „Som presvedčený, že ľudia túto možnosť musia dostať. V septembri, v októbri, možno v novembri by toto referendum mohlo byť. Ja urobím všetko pre to, aby sme ľudí nesklamali,“ zastrájal sa vtedy Boris Kollár. Ešte raz pre predkladateľa zopakujem, v septembri, v októbri, možno v novembri, Boris Kollár nehovoril o budúcom volebnom období, sľuboval predčasné voľby, respektíve referendum o nich v tomto volebnom období. Demokrat č. 2 Igor Matovič po rozhodnutí Ústavného súdu takto komentoval samotnú prezidentku, ktorá podala podnet na Ústavný súd v súvislosti s referendom. Demokrat Matovič sa zastrájal takto: „Podpisy zbierali ľudia, ktorými jej majestát,“ teda prezidentkin majestát, „v skutočnosti pohŕda, tak ich o právo vyjadriť sa okradla. Podlé a zákerné. Pľuvanec do očí 600-tisíc ľuďom.“ A teraz, kolegovia z OĽANO, počúvajte, váš veľký idol Matovič vtedy povedal aj túto vetu: „Som presvedčený, že voliči opozície majú právo na konanie referenda o tejto otázke.“ Opakujem aj pre vás druhýkrát, vaša modla, veľký Igor: „Som presvedčený, že voliči opozície majú právo na konanie referenda o tejto otázke,“ hovoril v júli minulého roka Igor Matovič. Igor Matovič mal ešte ako v opozícii veľmi rád a bol, referendum bolo jeho obľúbenou hračkou. On s tým narábal prakticky neustále. Napríklad v roku 2019 chcel tzv. hĺbkové referendum so sedemnástimi otázkami. Matovič trikrát počas svojho pôsobenia v opozícii navrhoval dokonca zníženie kvóra účasti z 50 % na 20 %, trikrát, s tým, že to komentoval slovami: „Existencia 50-percentného kvóra systematicky ubíja v ľuďoch záujem o veci verejné,“ a 50-percentné kvórum považuje za „zlomyseľnosť politických strán, ktoré chcú z ľudí urobiť ovce“. Teraz Matovič tým, ako otočil, aké salto mortale urobil, ide on z ľudí robiť ovce. Demokrat č. 3 Richard Sulík: „Na referende sa zúčastním, lebo ho považujem za legitímny nástroj. Som za to, aby občania mohli aj počas štvorročného obdobia vstúpiť do výkonu funkcie vlády a povedať, že si to takto nepredstavovali.“ Je tu niekto zo SaS? Ešte raz, nie sú tu, ale ja to zopakujem. Ich líder povedal túto vetu... (Reakcia predsedajúceho.) Pardon, pán podpredseda, tak počúvajte vy správne: „Som za to, aby občania mohli aj počas štvorročného obdobia vstúpiť do výkonu funkcie vlády a povedať, že si to takto nepredstavovali.“ A samotný Sulík je tiež nadšencom referenda. V roku 2010 organizoval referendum s viacerými otázkami. Vtedy on hovoril o tej najvyššej priamej forme demokracie a Igor Matovič mu pri tom pomáhal v kampani. Však si všetci pamätáte, ako zaparkoval svoje vozidlo na priechode pre chodcov, aby upozornil na jednu z otázok, ktorých sa toto referendum týkalo, teda na obmedzenie imunity poslancov. SaS má dokonca vo volebnom programe pre tieto voľby, teda pre posledné voľby, napísané, že referendum má byť záväzné, že chcú dosiahnuť, aby referendum bolo záväzné pre parlament a pre poslancov. No a potom pani zlatá, šéfka poslaneckého klubu SaS pani Zemanová, ktorá je známa svojimi bonmotmi a výrokmi, povie mne priamo do tváre v relácii, veď nech si tí občania podpisujú, čo chcú, veď nech si to tak, ako však nech si podpisujú, však majú na to právo, ale my na to kašleme, pretože referendum by malo slúžiť predovšetkým na komunálnej úrovni. Tak odrazu, keď sú pri vláde, už nie parlamentná úroveň, nie vládna, ale to je len pre komunálnu úroveň, referendum. Takí ste vy demokrati všetci, takí! A najväčšia demokratka zo všetkých pani prezidentka Čaputová, keď už videla, čo spôsobila tým podaním na Ústavný súd, tak sa snažila zachrániť týmto vyjadrením: „Vnímam frustráciu a nespokojnosť ľudí s aktuálnou politickou situáciou. Zároveň musím povedať, že vnímam unikátnu zhodu predstaviteľov politických strán, ktorá prišla ako reakcia na rozhodnutie Ústavného súdu.“ No tak po prvé, to je fakt unikátna zhoda, neuveriteľné! Keď máme unikátnu zhodu, tak tu bude 150 hlasov za zmenu ústavy, tak aby sa konalo referendum o predčasných voľbách. Ale houbeles, všetci ste otočili. Všetci ste otočili. Čo sa zmenilo medzi júlom 2021 a februárom 2022? Len sa trasiete o svoje teplé miestečká. Ste tu zabetónovaní a toto vám vyhovuje. A vy kašlete na všetky svoje sľuby a kašlete na všetky princípy demokracie! No a, pani prezidentka, ono je to také dojímavé, ako zrazu prejavujete tú starosť o frustráciu a nespokojnosť ľudí. No tak prečo ste sa potom obrátili na Ústavný súd svojím podnetom? Prečo ste rovno nevypísali, pani prezidentka, referendum? A potom sa chcem opýtať, keď teda vám tak prekážalo to referendum o predčasných voľbách a podali ste podnet, prečo ste to isté neurobili v prípade obrannej zmluvy s USA? Tam ste mali svoj právny názor, tam ste nepotrebovali výklad Ústavného súdu. Ale pokiaľ išlo o možnosť dať ľuďom rozhodnúť v referende, tam ste utekali hneď a vidíte, ako to dopadlo. Čiže považujem to zo strany prezidentky už len za veľmi neúprimné vyhlásenie a hasenie požiaru, ktorý spôsobila. Pritom je to také jednoduché a jasné. Ak raz ľudia vo voľbách dajú politikom moc, tak majú právo títo ľudia, tí istí ľudia, im ju demokratickým spôsobom odňať. Vážená opozícia, vy budete aj teraz používať pri svojej chabej obrane také dve mantry, ktoré neustále opakujete, opozícia, pardon, koalícia. Ďakujem pekne. Vážená koalícia... (Reakcie z pléna.) Vážená koalícia, vážená koalícia, no toto je fakt, toto je, toto je neuveriteľné, čo vy dokážete (reakcie z pléna), hej, hej, hej, hej, hej, hej, hej! (Reakcie z pléna. Tlieskanie v pléne. Zaznievanie gongu.) Ja... ja teda neviem, o akej pravde hovoríš, ale ja ti tú pravdu pokojne poviem, Jožo Pročko. Ty si tu hlavný roztlieskavač... (Prerušenie vystúpenia predsedajúcim.)